בזמן האחרון אני מסתובב עם חשק עז לדגים. ככה זה כשחם בחוץ למרות שבכלל אמור להיות חורף - עדיף לדבוק בתכולת הים הקריר, לצלול למעמקים הכחולים ולתת לעצמך לפתח חיבה לבעלי הסנפיר והקשקשת. היות וכך, משמיאן מזג האוויר להשתנות אמרתי למדריך התיירים "קום, המזגן ייבש לך את המוח, הגיע הזמן ליהנות מרוח ים קרירה". כשיצאנו את הדירה שאל אותי המדריך "אז לאן?" הבטתי בו בחיוך זדוני ואמרתי לו "לראשון, כמובן". בתור ראשל"צי לשעבר טיילת ראשון אינה זרה לי. היא נושקת לרצועת חוף נאה במיוחד ולמרות שהגענו למסעדת פפה בערב, עדיין ניתן היה לשמוע את הגלים נשברים על החוף בחשיכה וליהנות מאורותיה של ספינת תענוגות ששייטה בקרבת מקום.
מסעדת פפה מתאפיינת במבנה ייחודי הנותן תחושה של בטן ספינה, כשעיטורי העץ והשולחנות המרוצפים אריחים מצויירים משדרים גם הם אווירה של ספינה ספרדית. כשנכנסו למקום הסבו סביב השולחנות מספר זוגות וכן קבוצות גדולות יותר. משיחה עם מורן, המלצרית שלנו, התברר כי אמנם קהל הלקוחות דינמי אך קיימים גם לקוחות קבועים, מה שהוכיח לנו שהגענו למקום עם קבלות.
מורן, המלצרית שלנו לאותו ערב, בהחלט סייעה לנו. נעימה וחייכנית הקשיבה ללבטים שלנו לגבי המנות. מדריך התיירים שהוא גדול המתלבטים הצליח להוציא כבר כמה מלצריות משלוותן, אולם מורן התמודדה עם שאלותיו בהצלחה רבה ותוך שמירה על חיוך נעים.
אל השולחן עוד טרם הזמנו, הגיע לחם ריחני ורך עטור רוזמרין עם זילוף שמן זית עדין בליווי עשרה מטבלים. בהרבה מסעדות מהווה הלחם כיסוי לתפריט חובבני, לא כך בפפה. בין המטבלים היה ממרח פלפלים עוקצני, פסטו כוסברה שהיה פשוט מדהים עז טעמים ומעט חמצמץ, קונפי שום שבוצע היטב כך ששיני השום היו רכות ודבשיות, צזיקי נהדר ומרענן ועוד ועוד. לא היה דבר סטנדרטי בממרחים וכולם היו ברמה גבוהה מאד, מעוררי תאבון ומגרים את החיך. לאחר שמדריך התיירים ואני הסתערנו על מנת הלחם השנייה שלנו הגיעה מורן כדי לבלום אותנו ולדאוג שנשאיר מקום למנות הראשונות.
בהמלצתה בחרנו במנה של סרדינים כבושים (24 ₪) וכן קבב דגי ים (44₪). מנות הפתיחה הותירו אותנו שמוטי לסת. פילטים של סרדינים, נקיים למשעי, השתכשכו בכבישה עדינה של שמן זית וחומץ כשמעליהם עשבי תיבול, פלפל חריף ירוק קצוץ, בצל סגול ועגבניות מרוסקות למחצה, אדומות, מפתות ועוגבות. זו הייתה מנה נהדרת. בתחילה נעזרנו בלחם להערים את הסרדינים ואחר כך ויתרנו על הלחם ונעזרנו בסכין ומזלג. הסרדינים היו עדינים וענוגים בעלי טעם ים מורגש שהיה חבל לקלקל אותם. מבטו המתמוגג של מדריך התיירים הבהיר לי כי תחושותיי הדדיות.
לעיקריות בחרנו במנת בס צרפתי סטייל (118 ₪) ומנת דניס פירות ים (128 ₪). מנת הבס הבהירה כי המסעדה אכן ידידותית ללקוחותיה ואם תהיתם מה זה בדיוק צרפתי סטייל, הרי שלא מדובר בלאום הצרפתי אלא בשמו של לקוח מר צרפתי, שנהג לבקש מנת דג עם ירקות קלויים. מנה זו התחבבה על השף כל כך עד שהוחלט להכניסה לתפריט הקבוע. אינני מכיר את מר צרפתי, אך אני מעריך את טעמו המשובח. בס שלם שנצלה בתנור הוגש במחבת רוחשת שנחה בצלחת עץ. בעזרת סכין ייעודית פילט מדריך התיירים את הבס מאידרתו כשתחתיו התגלו ירקות קלויים. חציל קלוי, עגבנייה חרוכה ופלפלים צלויים שגרו ארומה וניחוחות משגעים שהחמיאו לדג בצורה מושלמת.
אל מנת פילה הדניס ופירות הים התייחסתי בחשדנות. אינני מעריץ מושבע של שעטנז שכזה כי פעמים רבות ריבוי המרכיבים מפיל את המנה בשל חוסר אחידות ברמת הבישול. לצד פירה קטיפתי וצחור, הוגשו פילה של דניס, שרימפסים ורדרדים, קלאמרי וראשי קלאמרי חמדמדים ומולים דשנים עטופים ברוטב חמאה, שום ויין לבן. רמת העשייה של כל אחד מהם הייתה לא פחות ממושלמת. כל אחד מהרכיבים שמר על נגיסות מושלמת, והמנה בכללותה הייתה מצויינת. התעכבות קטנה על המולים - אלו שהוגשו לי בפפה היו הדשנים והבשרניים ביותר בהם נתקלתי. במקום צדפה ריקה מתוכן מילא בשרם של המולים את כל הקליפה. שוב, מנה מצויינת.
לקינוח בחרנו בספיישל ברולה סמיפרדו (42 ₪) שעל אף שמו מהווה קינוח קבוע בתפריט. הברולה הוגש כפס קר, עליו קרמל מתפצפץ ומעל הכבודה נחו תפוחים מוקרמלים מתבוססים בזהבם, מעוטרים בשטרוייזל שקדים קראנצ'י. מצע של קרם פרש צחור בעל מתיקות עדינה החמיא לברולה ויצר חוויה כייפית ומרעננת.
מזמן לא נהנו, מדריך התיירים ואנוכי, מארוחה כמו שנהננו בפפה. אולם אם צריך לבחור את המנה הטובה ביותר, הרי שמדובר במנת קבב הדגים. על פניו מנה סטנדרטית אך למעשה מנה מדוייקת ומושחזת. בפשטות, זו הייתה מנת קבב הדגים הטעימה ביותר שאכלתי אי פעם, ואכלתי לא מעט כאלה. אם נכנס לפרטים, הרי ששלושת קציצות הדג היו עשויות בשלמות, לחות ורכות ונהנו מטעם לימוני מרענן. הן נחו על מצע יוגורט שהלם את הלימון, ומעליהם כוסברה, תרד, ופילטים של אותן עגבניות אדומות ובורקות שהוזכרו קודם לכן. כל רכיבי המנה הלמו זו את זו בצורה מענגת ויצרו מנה קולינרית משובחת ביותר.